קובי פרץ

קובי פרץ (נולד ב-28 באוקטובר 1975) הוא זמר ישראלי.

ביוגרפיה
פרץ נולד וגדל בשכונת כפר שלם בתל אביב, בן זקונים להורים יוצאי מרוקו. אביו היה הזמר פטי ארמו פרץ.

 קריירה מוזיקלית 
בשנת 1992 הוציא את אלבומו הראשון, "טעות של החיים", שהתאפיין בלחנים טורקיים וכלל את השירים "אהבת נעורים", "המוות הלבן", "יבשו דמעותיי", "סוד האושר" וחידוש לשיר "נדרתי נדר" של משה כהן. את עיבודי האלבום יצרו רובי בן שמעון ומומין ססלר. שלוש שנים לאחר מכן, עם סיום שירותו הצבאי, יצא אלבומו השני "את כמו אש". שיר הנושא, שנכתב ללחן יווני הפך ללהיט, לצד שירים בולטים נוספים כמו "אל תלכי ותבגדי", "ילדונת" ו"הכרתי נערות". גם אלבום זה עובד על ידי מומין ססלר. באותה תקופה חבר לזמר מושיק עפיה לביצוע השיר "כואב אחי", שהופיע באלבום הבכורה של עפיה, "גשם טפטף". ב-1997 יצא אלבום האוסף "בורא עולם", אשר כולל תזמורת טורקית שלמה. האלבום כלל את השירים "בגדה באהבה", "חביבי" (גרסת כיסוי עברית לשירו של עמר דיאב) ו"אין לי עוד אביב בלעדייך". מומין ססלר עיבד את שירי האלבום. ב-1999 יצא אלבום האוסף "חץ האהבה" שכלל חידוש לשיר "את כמו אש" בגרסת דאנס שזכתה להצלחה רבה, חידוש לשיר "מנואל" של הזמרת גליקריה, וכן דואט שני עם מושיק עפיה בשם "כואב לי חבר". ב-2001 הוציא פרץ את אלבומו השלישי "חי איך שבא לי" ובו "אם את רווקה" – דואט עם הזמרת הדרוזית אסאלה.

ב-2003 הוציא פרץ את אלבומו הרביעי "בלבלי אותו". האלבום כלל את השירים "רק בישראל", "מה קורה", "יום הולדת", ושיר הנושא שזכה להצלחה והשמעות רבות ברדיו והפך את פרץ למוכר בציבור הרחב. באותה שנה השתתף בתוכנית של אלי יצפאן עם השיר "נערת חלל", גרסת כיסוי לשיר "Cosmic Girl" של ג'מירוקוואי. ב-2004 יצא אלבומו החמישי "משוגע עלייך" שזכה לאלבום זהב על מכירת 25 אלף עותקים. ב-2006 יצא אלבומו השישי, "כל מה שיש בי", בו השירים מלודיים ושקטים יותר משני קודמיו. בתוך פחות מחמישה חודשים הגיע האלבום למעמד פלטינה על מכירת 40 אלף עותקים ובהמשך הגיע ל-50 אלף עותקים.

ב-2008 הוציא את אלבומו השביעי "כמה אהבה", שמכר בתוך כשלושה חודשים 30 אלף עותקים והמשיך ומכר 50 אלף עותקים עליהם קיבל מעמד אלבום פלטינה. שיר הנושא "כמה אהבה" והשיר "אני לא בן של מלך" זכו להצלחה ולהשמעות רבות ברדיו. ב-26 באוקטובר 2009 הוכרז הדואט "יחד" של קובי פרץ ואישתאר כשיר הטוב ביותר בתחרות "Big Apple Music Awards". בדצמבר 2010 הוציא את הסינגל "אני מוכן לך" שבהמשך נכלל באלבום "כתוב בשמיים". ב-8 במרץ 2012 הוציא את האלבום "כתוב בשמיים", הכולל את השירים "בלילות", "ישראל" והטריו עם סאבלימינאל ואבי מסיקה "באה לי טוב". תוך חודשיים האלבום הגיע למעמד אלבום זהב על מכירות 20,000 עותקים. בשנת 2014 הוציא את האלבום "סה לה וי" ממנו הוזמנו מראש 20 אלף עותקים והמשיך ועלה למעמד פלטינה כפולה עבור מכירות בגובה 60 אלף עותקים.

ב-11 בינואר 2024, הוציא את הסינגל "רק אהבה". ב-26 במאי הוציא את הסינגל "פרחים וכינורות". ב-1 בספטמבר הוציא את הסינגל "תודה עלייך" וב-9 בספטמבר הוציא את הסינגל "סחתיין" עם אביתר אדיר. ב-13 באוקטובר הוציא את הסינגל "שיר האמונה" יחד עם הרב שלום ארוש. ב-24 בנובמבר, פרץ והזמרת מור שיתפו פעולה לראשונה בשיר "זיכרון מתוק".

 ריאליטי 
ב-2010 השתתף בעונה השישית של "רוקדים עם כוכבים". ב-2012 הוקרנה בערוץ הוט בידור ישראלי סדרת הדוקו-ריאליטי "הסוכנים" בהשתתפותו.

בשנת 2021 השתתף בסדרת הדוקו-ריאליטי "חיים של אבא" בערוץ רשת 13.

 סכסוכים משפטיים 
בסוף 2009 הוגשה תביעה בסך 100,000 ש"ח כנגד הזמר בטענה שכינה את קהל הרוקדים בבר מצווה בעפולה בה הופיע, בכינוי גנאי בקרב יוצאי מרוקו "שלוּחים" שמשמעותו פרימיטיביים. לטענתו כינה אותם בכינוי "שלוּפים" והגיש תביעה נגדית על פגיעה בשמו הטוב. הפרשה הסתיימה לאחר שנתיים בביטול הדדי של התביעות.

ב-2019 שכר את עו"ד עמית חדד לנהל מאבק משפטי כנגד אמרגנו לשעבר מאיר נחמני, ממנו תבע 2.5 מיליון ש"ח בגין הלוואה שהעמיד לו ולא הוחזרה. במאי 2023 ניצח בבוררות ונחמני נדרש להחזיר לפרץ 2.2 מ' ש"ח.

עבירות מס ותקופת המאסר
בחודש מרץ 2010 נעצר פרץ על ידי רשות המיסים בחשד שהעלים הכנסות בסך מיליוני שקלים. גם אמרגנו נעצר בגין חשדות על דיווח כוזב, השמטת הכנסות, וסיוע להעלמת מס. במהלך ההליכים המשפטיים הפרקליטות הציעה לפרץ הסדרי טיעון מקלים שכללו קנס בלבד ללא מאסר וללא עבודות שירות אך פרץ דחה את כולן בניגוד להמלצת עורכי דינו. במרץ 2016 הורשע פרץ בהעלמת הכנסות בסך של 5 מיליון ש"ח ובהשמטת מס עסקאות בסך של כ-800 אלף ש"ח, בחמש עבירות של השמטת הכנסות, חמש עבירות של הכנה וקיום פנקסי חשבונות כוזבים, חמש עבירות של שימוש במרמה, עורמה ותחבולה, ועבירות של מס הכנסה, בעבירות מסירת דו"חות הכוללים ידיעה כוזבת ועבירה על חוק מס ערך מוסף. הוא זוכה מעבירת איומים ומחמש עבירות של מסירת תרשומות כוזבות.

במאי 2016 הוא נידון לשנתיים מאסר בפועל ולקנס של 175,000 ש"ח. פרץ ערער על הרשעתו ועל חומרת העונש בבית המשפט המחוזי, וב-28 ביוני 2017 דחה בית המשפט את ערעורו על ההרשעה, אך הפחית את עונשו לתקופה של שנה וחצי מאסר. באוקטובר 2017 דחה נשיא המדינה ראובן ריבלין את בקשתו של פרץ לחנינה, וב-15 באוקטובר 2017 החל לרצות את עונשו בבית סוהר מעשיהו. במאי 2018, אישר ריבלין הקלה בעונשו של פרץ, כדי שיעמוד בפני ועדת השחרורים ובתנאי שישולם הקנס האמור. ב-15 ביולי 2018 שוחרר ממאסרו לאחר שעונשו קוצר על ידי ועדת השחרורים.

ב-22 באוגוסט 2018 הוציא פרץ שיר ראשון מאז שוחרר מהכלא, "תודה לך מאמי", המוקדש לבת זוגו ענבל.

חיים פרטיים
ב-7 ביולי 2008 נשא לאישה את ענבל פלדבאום ולהם ארבעה ילדים. פרץ מתגורר ברעננה.

לאחר שחרורו מהכלא וחזרתו בתשובה, הביע פרץ עמדות פוליטיות המזוהות עם הימין הקיצוני והכהניזם.

במהלך מלחמת חרבות ברזל עמד פרץ במרכזן של מספר סערות ציבוריות. במרץ 2024, הוצא מבסיס צבאי לאחר שנכנס ללא אישור, לדבריו כדי להופיע ולחלק תפילין לחיילים. במהלך האירוע נתקל בקצין שהתנגד לשיר "נשרוף לכם את הכפר", בתגובה, תקף אותו פרץ, כינה אותו "קפלניסט" ואמר לקצין שהמדים היחידים שהוא ראוי ללבוש הם של חמאס. בנוסף, את "כיכר החטופים" כינה "כיכר החארטה" והתנגד למחאות להשבת החטופים במלחמת חרבות ברזל.

דיסקוגרפיה
אלבומי אולפן
 1992: טעות של החיים
 1995: את כמו אש
 1997: בורא עולם
 2001: חי איך שבא לי
 2003: בלבלי אותו
 2004: משוגע עלייך
 2006: כל מה שיש בי
 2008: כמה אהבה
 2012: כתוב בשמיים
 2015: סה לה וי

 מיני אלבום
 2023: אהבת נעורים

 אלבומי אוסף 
 1999: חץ האהבה
 2011: המיטב

 אלבומי הופעה 
 2009: כמה אהבה בקיסריה
 2010: היכל נוקיה Live!

קישורים חיצוניים

 קובי פרץ, הערוץ הרשמי ב-YouTube
 קובי פרץ, באתר חריף
 דודו כהן, ממועדוני הדיכאון המזרחיים אל היכל התרבות וקיסריה – ריאיון עם קובי פרץ, מקור ראשון, 11.02.2009









 * 










הערות שוליים

קטגוריה:מורשעים בעבירות מסוג סחיטה, מרמה ועושק בישראל
קטגוריה:זמרים ישראלים
קטגוריה:זמרים השרים בעברית
קטגוריה:זמרי מוזיקה מזרחית ישראלים
קטגוריה:זמרי פופ ישראלים
קטגוריה:משתתפי פסטיבל שירי הילדים
קטגוריה:מתחרי רוקדים עם כוכבים (ישראל)
קטגוריה:מורשעים בעבירות מס בישראל
קטגוריה:משתתפי חיים של אבא
קטגוריה:כפר שלם: אישים
קטגוריה:ישראלים שנולדו ב-1975